Donderdag, 15 Julie – PvR Geloofsfamilie
Donderdag, 15 Julie
Leef in Waarheid – Dit maak vry
31Toe sê Jesus vir die Jode wat in Hom glo: "As julle aan my woorde getrou bly, is julle waarlik my dissipels; 32en julle sal die waarheid ken, en die waarheid sal julle vrymaak." 33Hulle het Hom geantwoord: "Ons is die nageslag van Abraham en was nog nooit iemand se slawe nie. Hoe kan jy sê: 'Julle sal vry word'?" 34Jesus sê toe vir hulle: "Dít verseker Ek julle: Elkeen wat sonde doen, is 'n slaaf van die sonde. 35'n Slaaf bly nie vir altyd by 'n huisgesin nie; 'n seun bly vir altyd. 36Eers as die Seun julle vrymaak, sal julle werklik vry wees.
Vandag se teksgedeelte herinner ons dat Jesus weet dat ons sondes ons gevangene kan hou. Ons sondes dwing ons om in geheim te lewe. Dit hou ons geïsoleer van ander. Dit maak dat ons nie eerlik en oop kan wees met ander mense nie. Sondes maak dat ons meer en meer vasgevang word in die leuens wat ons vertel. Later kan ons nie meer los kom nie en neem ons angs vlakke meer en meer toe. Om vasgevang te wees in sonde is soos om in die tronk te wees. Maar wanneer ons in waarheid leef, is ons vry. Jesus maak ons vry, want Hy is Waarheid.
Hoe voel vryheid? Hoe voel dit om nie vasgevang te wees in leuens nie? Hoe voel dit om eerlik en oop met ander te kan leef? Hoe voel dit om in verhouding met ander te kan leef en nie geïsoleer te wees nie? Deel met die Here hoe 'n lewe van vryheid lyk. Deel jou drome vir die lewe van vryheid. Vra hoe God se hart vir jou lewe van vryheid lyk.
In die wêreld waarin ons lewe word baie mense vasgevang in die tronk van hulle sonde. Hoe kan ons hoop bring vir die wêreld? Hoe kan jy Jesus se boodskap van vryheid deel met mense wat nie vry is nie? Hoe kan jy liefde betoon uit die vryheid wat ontvang het?